作者:何夢桂
標題:沁園春
內容:尚書當年，蓬矢桑弧，初度佳期。是詞林老虎，文場威鳳，人中祥瑞，天下英奇。太守買臣，中書坡老，五十二年回首非。人間事，且開眉一笑，醉倒金卮。阿婆還憶年時。也曾趁鴻臚拜玉墀。念青衫荷葉，嫁衣尚在，青銅菱影，破鏡猶遺。半席寒氈，一官俯首，造物還應戲小兒。問天道，看是他誰戲我，我戲他誰。